**NÁVRH**

**ROZHODNUTIA O REGULÁCII CIEN**

Číslo: XXX/OER/2017 Bratislava XX. XX. 2017

Účastníci konania:

1.

Slovak Telekom, a. s.

Bajkalská 28

817 62 Bratislava

2.

Orange Slovensko, a. s.

Metodova 8

821 08 Bratislava

3.

O2 Slovakia, s. r. o.

Einsteinova 24

851 01 Bratislava

4.

SWAN Mobile, a. s.

Borská 6

841 04 Bratislava

Úrad pre reguláciu elektronických komunikácií a poštových služieb, odbor ekonomickej regulácie (ďalej len „úrad“) ako orgán štátnej správy príslušný na konanie podľa § 6 ods. 1 písm. b), ods. 3 písm. a) zákona č. 351/2011 Z. z. o elektronických komunikáciách v znení neskorších predpisov (ďalej len „zákon o elektronických komunikáciách“) a podľa § 5 a § 6 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) rozhodol v konaní so spoločnosťou Slovak Telekom, a. s., so sídlom Bajkalská 28, 817 62 Bratislava, IČO: 35763469 (ďalej len „spoločnosť ST“), spoločnosťou Orange Slovensko, a. s., so sídlom Metodova 8, 821 08 Bratislava, IČO: 35697270 (ďalej len „spoločnosť Orange“), spoločnosťou O2 Slovakia, s. r. o., so sídlom Einsteinova 24, 851 01 Bratislava, IČO: 35848863 (ďalej len „spoločnosť O2“), spoločnosťou SWAN Mobile, a. s., so sídlom Borská 6, 841 04 Bratislava, IČO: 35680202 (ďalej len „spoločnosť SWAN“), ako účastníkmi správneho konania vo veci regulácie cien podľa § 12 zákona o elektronických komunikáciách podnikov s významným vplyvom na relevantnom trhu č. 2, ktorý je definovaný ako veľkoobchodné služby ukončenia hlasového volania v individuálnych mobilných sieťach (ďalej len „relevantný trh č. 2“) takto:

**1. Spoločnosť ST je podľa § 12 ods. 3 písm. a) zákona o elektronických komunikáciách povinná od 1. januára 2018 účtovať za službu ukončenia hlasového volania vo svojej mobilnej sieti maximálnu cenu vo výške   
0,00825 EUR za minútu volania, ktoré bolo zostavené v** **inej národnej mobilnej, resp. fixnej sieti alebo zahraničnej mobilnej, resp. fixnej sieti v členských štátoch Európskej únie a Európskeho hospodárskeho priestoru.**

**2. Spoločnosť Orange je podľa § 12 ods. 3 písm. a) zákona o elektronických komunikáciách povinná od 1. januára 2018 účtovať za službu ukončenia hlasového volania vo svojej mobilnej sieti maximálnu cenu vo výške   
0,00825 EUR za minútu volania, ktoré bolo zostavené v** **inej národnej mobilnej, resp. fixnej sieti alebo zahraničnej mobilnej, resp. fixnej sieti v členských štátoch Európskej únie a Európskeho hospodárskeho priestoru.**

**3. Spoločnosť O2 je podľa § 12 ods. 3 písm. a) zákona o elektronických komunikáciách povinná od 1. januára 2018 účtovať za službu ukončenia hlasového volania vo svojej mobilnej sieti maximálnu cenu vo výške   
0,00825 EUR za minútu volania, ktoré bolo zostavené v** **inej národnej mobilnej, resp. fixnej sieti alebo zahraničnej mobilnej, resp. fixnej sieti v členských štátoch Európskej únie a Európskeho hospodárskeho priestoru.**

**4. Spoločnosť SWAN je podľa § 12 ods. 3 písm. a) zákona o elektronických komunikáciách povinná od 1. januára 2018 účtovať za službu ukončenia hlasového volania vo svojej mobilnej sieti maximálnu cenu vo výške   
0,00908 EUR za minútu volania, ktoré bolo zostavené v** **inej národnej mobilnej, resp. fixnej sieti alebo zahraničnej mobilnej, resp. fixnej sieti v členských štátoch Európskej únie a Európskeho hospodárskeho priestoru.**

**Odôvodnenie:**

Úrad v rozhodnutiach č.: XXXX/OER/2017 zo dňa XX. XX. 2017, č.: XXXX/OER/2017 zo dňa XX. XX. 2017, č.: XXXX/OER/2017 zo dňa XX. XX. 2017 a   
č.: XXXX/OER/2017 zo dňa XX. XX. 2017 vydaných v správnych konaniach vedených vo veci určenia významného podniku podľa § 18 ods. 1 zákona   
o elektronických komunikáciách a uloženia povinností podľa § 19 až 23 zákona   
o elektronických komunikáciách na relevantnom trhu č. 2 určil spoločnosť O2, spoločnosť ST, spoločnosť Orange a spoločnosť SWAN za podnik s významným vplyvom na relevantnom trhu č. 2 a uložil každému z uvedených podnikov popri iných povinnostiach aj povinnosť regulácie cien prístupu a prepojenia podľa § 23 zákona o elektronických komunikáciách. Analýza relevantného trhu č. 2 preukázala, že boli splnené podmienky pre uloženie povinnosti regulácie cien prístupu a prepojenia podľa § 23 zákona o elektronických komunikáciách a preto úrad uložil každému významnému podniku aj povinnosť cenovej regulácie. Rozhodnutie o regulácii cien sa vzťahuje na služby ukončenia hlasových volaní v jednotlivých mobilných sieťach významných podnikov zostavených v inej národnej mobilnej alebo fixnej sieti a na služby ukončenia hlasových volaní v jednotlivých mobilných sieťach významných podnikov zostavených v inej zahraničnej mobilnej alebo fixnej sieti v členských štátoch Európskej únie a Európskeho hospodárskeho priestoru (ďalej len „EÚ/EHP“). Ukončenie hlasových volaní zostavených v krajinách mimo členských štátov EÚ/EHP úrad cenovo nereguluje a cena je výsledkom dvojstranných dohôd medzi jednotlivými podnikmi. Za volania zostavené v krajinách mimo členských štátov EÚ/EHP sa považujú i také volania, pri ktorých z prenášanej informácie nie je jednoznačne zrejmé, že ide o volania zostavené v členských štátoch EÚ/EHP. Významný podnik   
v prípade, že preberie volanie v medzinárodnom bode prepojenia za účelom ukončenia volania vo vlastnej mobilnej sieti alebo mobilnej sieti iných národných operátorov, je oprávnený účtovať poplatok aj za tranzit tohto volania.

Každý významný podnik je povinný stanoviť ceny za ukončenie volania vo svojej individuálnej mobilnej telefónnej sieti tak, ako mu určí úrad v rozhodnutí o regulácii cien podľa § 12 zákona o elektronických komunikáciách.

Úrad stanovil cenu za službu ukončenia volania, ktorá vychádza z nákladov teoretického efektívneho operátora využitím vzostupného nákladového modelu čistých prezieravých dlhodobých prírastkových nákladov - Bottom up Long Run Incremental Costs pure (ďalej len „BU LRIC pure“). Uplatnenie modelu je v súlade s koncepciou rozvoja siete efektívneho podniku.

Úrad pri ukladaní povinnosti cenovej regulácie prihliadal v súlade s § 11 ods. 2 zákona o elektronických komunikáciách na Odporúčanie Komisie o regulačnom zaobchádzaní s prepojovacími poplatkami v pevných a mobilných telefónnych sieťach v EÚ (2009/396/ES) zo dňa 07. 05. 2009 (ďalej len „Odporúčanie“)   
a Vysvetľujúce memorandum k Odporúčaniu.

Úrad v súlade s Odporúčaním, v ktorom recitál č. 17 uvádza nasledovné: *„Noví účastníci na trhoch s mobilnými službami môžu byť vystavení na isté prechodné obdobie aj vyšším jednotkovým cenám, kým dosiahnu minimálny efektívny rozsah. V takých situáciách im NRO[[1]](#footnote-1) po rozhodnutí, že na maloobchodnom trhu existujú prekážky vstupu na trh a rozvoja, môžu povoliť na prechodné obdobie, najviac štyroch rokov po vstupe na trh, kompenzáciu vyšších prírastkových nákladov v porovnaní s nákladmi modelového prevádzkovateľa. Vychádzajúc zo spoločnej pozície ERG* (European Regulators Group) *je rozumné predstaviť si časový rámec štyroch rokov pre vyradenie asymetrií založených na odhade, kedy pri mobilnom trhu možno očakávať, že dosiahne trhový podiel medzi 15 % a 20 %, a tým sa priblíži k úrovni minimálneho efektívneho rozsahu, v horizonte troch až štyroch rokov po vstupe na trh.“* Výška ceny za ukončenie minúty volania v sieťach účastníkov konania určená vo výrokovej časti rozhodnutia vychádza z nákladov teoretického efektívneho operátora. Dôvodom existencie tzv. asymetrie vo výške 0,00083 EUR za minútu v prospech spoločnosti SWAN je neskorší vstup spoločnosti SWAN na trh a s tým spojený nízky trhový podiel, vysoké vstupné náklady spojené s akvizíciou zákazníkov konkurencie a obmedzené pridelené frekvenčné spektrum. V analýze relevantného trhu č. 2 úrad uvádza prekážky vstupu ďalšieho prevádzkovateľa mobilnej siete na predmetný trh (str. 30 analýzy) a to strategické bariéry, napr. obmedzené frekvenčné spektrum, stabilná pozícia troch etablovaných mobilných operátorov na trhu a rozbiehajúci sa štvrtý operátor, zotrvačnosť zákazníkov pri zmene mobilného operátora (ďalej len „operátor“ alebo „podnik“), vysoká penetrácia trhu hlasových SIM kariet 110,8 % k 30. 06. 2016, ekonomické bariéry, napr. úhrady za pridelené frekvencie, investičná náročnosť, vysoké počiatočné náklady na získanie zákazníkov, technické a časové bariéry, napr. dynamika technologického vývoja, časovo náročné zriadenie verejnej mobilnej siete a čas potrebný na získanie významného počtu zákazníkov. Úrad vyhodnotil aj postavenie spoločnosti SWAN na relevantnom trhu. Spoločnosť SWAN vstúpila na trh v roku 2015, pričom má pridelený nižší rozsah frekvenčného spektra, ako každý z jej troch konkurentov a to iba v pásme 1800 MHz, čo má za následok vyššie jednotkové náklady. Podiel spoločnosti SWAN na vysoko penetrovanom trhu mobilných komunikácií podľa počtu aktívnych SIM kariet predstavoval k 30. 06. 2016 3,23 % (str. 25 analýzy), pričom trhové podiely konkurentov sú vyššie ako 28 %. Z uvedeného vyplýva, že spoločnosť SWAN spĺňa predpoklady na priznanie primeranej asymetrie voči ostatným operátorom na tomto relevantnom trhu.

Pri stanovení asymetrie úrad vychádzal z bodu 10 Odporúčania, podľa ktorého:

*„V prípade, ak nový mobilný subjekt na trhu, ktorého prevádzka nedosahuje minimálny efektívny rozsah, preukázateľne dosahuje vyššie jednotkové prírastkové náklady než modelový prevádzkovateľ, po rozhodnutí, že na maloobchodnom trhu existujú prekážky vstupu na trh a rozvoja NRO môžu povoliť, aby sa takéto vyššie náklady kompenzovali počas prechodného obdobia prostredníctvom prepojovacích poplatkov. Takéto obdobie by nemalo trvať dlhšie než štyri roky po vstupe na trh.“*

Vzhľadom na snahu Európskej komisie smerujúcej k  harmonizácii terminačných poplatkov v krajinách EÚ/EHP, úrad pre stanovenie asymetrie zvolil taký prístup, že vychádzal z výšky terminačných poplatkov len tých krajín EÚ/EHP, ktoré pre výpočet použili metódu BU LRIC pure. Maximálnu výšku asymetrie pre spoločnosť SWAN úrad počítal z údajov uverejnených organizáciou BEREC (Body of European Regulators for Electronic Comunications) v dokumente expertnej pracovnej skupiny Benchmarking s názvom Terminačné poplatky v Európe,  január 2016 (Termination rates at European level, January 2016 (BoR (16) 90), dokument bol zverejnený v máji 2016. Do výpočtu boli zahrnuté nasledovné krajiny: Rakúsko, Belgicko, Bulharsko, Česko, Dánsko, Grécko, Španielsko, Francúzsko, Chorvátsko, Maďarsko, Taliansko, Luxembursko, Malta, Nórsko, Poľsko, Portugalsko, Rumunsko, Švédsko, Slovinsko, Slovensko, Veľká Británia. Úrad vypočítal maximálnu asymetrickú cenu pre spoločnosť SWAN ako aritmetický priemer platných terminačných poplatkov vo vyššie uvedených krajinách, ktorého hodnota je 0,00908 EUR za minútu ukončenia volania v individuálnej mobilnej sieti. Rozdiel medzi cenou za termináciu hovorov spoločnosti SWAN a vypočítanou cenou za termináciu hovorov u ostatných mobilných operátorov (t. j. výška asymetrie) predstavuje 0,00083 EUR, čo je   
10,01 %. Týmto postupom úrad zohľadnil potrebu odstraňovania bariér vstupu nového podniku na trh a zároveň dané zvýhodnenie nepresiahlo priemer terminačných poplatkov pre európskeho efektívneho operátora. Podmienky pre uplatnenie asymetrie v prospech spoločnosti SWAN bude úrad pravidelne monitorovať a výšku priznanej asymetrie prehodnocovať podľa aktuálneho vývoja na relevantnom trhu č. 2.

Náklady i cena za službu ukončenia volania sú v modeli počítané na zaťaženie v hlavnej prevádzkovej hodine s prihliadnutím na technické rezervy, pretože na uvedené zaťaženie je nutné dimenzovať sieť efektívneho operátora a nesúvisí s cenovou a marketingovou politikou podniku. Prírastok (increment) prevádzkového zaťaženia, t. j. veličina, ktorá je základom pre výpočet nákladov na službu ukončenia volania, sa viaže k hlavnej prevádzkovej hodine. Model vypočítal náklady efektívneho operátora na elektronické komunikačné služby so zahrnutím ukončenej prevádzky   
v mobilných sieťach a náklady bez zahrnutia ukončenej prevádzky v mobilných sieťach. Rozdiel, resp. prírastok v nákladoch bol následne vydelený objemom ukončenej prevádzky. Kalkulácia prírastku založená na prírastkových nákladoch identifikuje ako jediné relevantné náklady tie, ktoré závisia od objemu dodatočnej prevádzky. Takto vypočítaná cena za službu ukončenia volania nezahŕňa náklady, ktoré nezávisia od objemu prevádzky, t. j. fixné a spoločné náklady. Z uvedeného dôvodu je vypočítaná cena za služby ukončenia volania efektívna (transparentná a nediskriminačná).

**Nákladový model BU LRIC pure**

Nákladový model spolu s metodikou zberu vstupných údajov (t. j. podrobná špecifikácia vstupných údajov) spolu s prílohami, t. j. tabuľkami vstupných údajov pre výpočet ceny a podkladmi pre výpočet WACC (Weighted Average Cost of Capital), je súčasťou tohto rozhodnutia a je tiež zverejnený na webovom sídle úradu.

Nákladový model BU LRIC pure slúži na kalkuláciu nákladov, ktoré sú príčinne spojené s prírastkom prevádzky v sieti významného podniku. Náklady vypočítané metódou kalkulácie založenej na princípe LRIC sú najčastejšie definované ako náklady na pridanie produktu alebo služby do portfólia existujúcich produktov alebo služieb, alebo naopak, ako pokles nákladov spôsobený odobratím produktu alebo služby z existujúcich produktov alebo služieb. Ide o prírastkové náklady spojené so službou ukončenia volania. Prírastkové náklady predstavujú rozdiel medzi celkovými dlhodobými nákladmi podniku, ktorý poskytuje celú paletu svojich služieb a celkovými dlhodobými nákladmi podniku, ktorý tretím stranám neposkytuje službu ukončenia volania. Podľa Odporúčania modely LRIC zahŕňajú len tie náklady, ktoré vznikli zabezpečením vymedzeného prírastku. Prístup prírastkových nákladov znamená, že sa priradia iba efektívne vynaložené náklady, ktoré by nevznikli, keby sa služba zahrnutá v prírastku viac neposkytovala (t. j. náklady, ktorým možno predísť). Takýto prístup podporuje efektívnu hospodársku súťaž. Z dôvodu zabezpečenia primeraného priradenia týchto nákladov sa musia odlíšiť náklady, ktoré súvisia s prevádzkou a náklady, ktoré nesúvisia s prevádzkou. Náklady, ktoré nesúvisia s prevádzkou sa na účely výpočtu ceny za ukončenie volania neberú do úvahy.

Z nákladov, ktoré súvisia s prevádzkou sa k relevantnému prírastku ukončenia volania priradia iba tie náklady, ktorým by sa dalo predísť, keby sa neposkytovala služba ukončenia volania. Tieto náklady, ktorým možno predísť sa vypočítajú tak, že náklady, ktoré súvisia s prevádzkou, sa najprv priradia k iným službám (napr. zostavenie volania, SMS, MMS, širokopásmové služby, služby prostredníctvom prenajatých okruhov, atď.) a potom sa k službe ukončenia volania priradia len zostatkové náklady.

Prírastkové náklady na účely kalkulácie nákladov na ukončenia volania v mobilných sieťach sú rozdielom medzi nákladmi na prevádzku za všetky služby poskytované podnikom a prevádzkou bez kalkulovaného prírastku (inkrementu), teda služby ukončenia volania do siete podniku. Inkrementálne prepojovacie náklady zahŕňajú náklady na ukončenie volania z fixných a mobilných národných sietí, náklady na ukončenie volania z fixných a mobilných zahraničných sietí a náklady na ukončenie roamingových volaní. Roamingové volania na účely stanovenia inkrementálnych nákladov zahŕňajú ukončenie volania zahraničného zákazníka prijímajúceho hovor v roamingu v Slovenskej republike a ukončenie volania zahraničného roamingového zákazníka volajúceho do slovenskej mobilnej siete.

Model pre stanovenie prírastkových nákladov za službu ukončenia volaní v mobilných telefónnych sieťach transformuje vstupy od podnikov na efektívne vstupy na základe porovnania vstupných dát poskytnutých podnikmi pôsobiacimi na trhu   
a priemernej hodnoty vstupných dát poskytnutých podnikmi v prípade, že je to technicky možné.

Úrad použil pre ex-ante reguláciu model cieľového roka, ktorý simuluje predpokladaný stav v určitom roku. Zber vstupných údajov pre výpočet ceny ukončenia volania bol realizovaný v roku 2016. Poskytnuté údaje obsahujú konsolidované vstupné dáta operátorov za rok 2015 a dáta s predikciou vývoja telekomunikačného trhu na nasledujúce 3 roky. Pri výpočte úrad použil modelovanie za obdobie roka 1, čo predstavuje obdobie roka 2016. Daným postupom úrad v čase výpočtu ceny zabezpečil maximálnu možnú mieru predikcie vývoja na trhu mobilnej komunikácie. V roku 2017 úrad neuskutočnil ďalší zber vstupných údajov z dôvodu, že vstupné údaje zahŕňajú aj finančné ukazovatele podnikov a z dôvodu časovej náročnosti tohto zberu na strane operátorov. Aktuálnejšie, overené a odsúhlasené údaje úrad nemal v čase vydania návrhu rozhodnutia o regulácii cien k dispozícii.

Cieľom modelu je vypočítať cenu za službu ukončenia volania jedného teoretického efektívneho operátora a preto vychádza z celkovej prevádzky všetkých podnikov poskytujúcich služby na mobilných sieťach na území Slovenska, tzn. z jedného teoretického trhu, na ktorom pôsobí viac podnikov. Teoretický operátor simuluje správanie efektívneho podniku na plne konkurenčnom trhu. Efektívny operátor je podnik využívajúci efektívne technológie a efektívne sieťové prvky, pričom sa vychádza z priemernej ceny vstupov pri súčasnom zohľadnení kapacitných parametrov zariadení.

Teoreticky efektívny operátor je podnik využívajúci kombináciu technológií založených na GSM, UMTS a LTE. Chrbticová sieť je tvorená kombináciou siete vybudovanej a vlastnenej podnikom a prenajatými okruhmi a spojmi (prvky pokrývajúce oblasti, ktoré podnik nemá pokryté vlastnou sieťou), pričom zahŕňa všetky prvky chrbticovej siete.

Dimenzovaný model teoretického efektívneho operátora je založený na Scorched Earth prístupe (prístup spálenej krajiny) a zohľadňuje geografické podmienky na území Slovenska. Prístupová časť siete je tvorená kombináciou 2G, 3G a 4G sietí   
a chrbticová sieť je založená na technológiách sietí novej generácie, pričom väčšia časť je založená na sieti využívajúcej IP technológie.

Pre potreby tejto metodiky je územie Slovenskej republiky rozčlenené podľa veľkosti sídelných jednotiek a hustoty osídlenia do troch základných geotypov:

• Geotyp Vidiek - sídelné jednotky s počtom obyvateľov menším alebo rovným 3 999.

• Geotyp Mestá - sídelné jednotky s počtom obyvateľov väčším alebo rovným   
4 000 a zároveň menším alebo rovným 54 999.

• Geotyp Aglomerácie - sídelné jednotky s počtom obyvateľov väčším ako   
55 000.

Cieľom modelu je spočítať jednotkové prírastkové náklady za službu ukončenia volania v danom referenčnom roku. Náklady na vybudovanie siete sú investičné náklady, ktoré je potrebné anualizovať pomocou výpočtu ekonomických odpisov. Odpisy v ekonomickom poňatí by mali odrážať zmenu hodnoty aktív počas daného obdobia. Úrad sa rozhodol použiť metódu modifikovanej naklonenej anuity, pretože najviac zodpovedá reálnym podmienkam v telekomunikačnom sektore.

Mobilné siete umožňujú poskytovať široké spektrum hlasových a dátových služieb, SMS a MMS služieb prostredníctvom zdieľanej infraštruktúry. Z tohto dôvodu je nákladový model postavený na celkovej prevádzke, aby náklady na sieť mohli byť alokované medzi jednotlivé služby.

Výpočet sa uskutočnil v niekoľkých krokoch. V prvom kroku úrad zo vstupných údajov od jednotlivých podnikov stanovil celkový dopyt po mobilných komunikačných službách teoretického operátora. Celkový objem dopytovaných služieb potom model pomocou smerovacích faktorov (routing factors) rozkalkuloval na dopyt po jednotlivých sieťových prvkoch. Na základe pravidiel dimenzovania sietí bola na základe tohto dopytu stanovená aj veľkosť potrebnej prístupovej siete (skladajúca sa z kombinácie 2G, 3G a 4G siete), prenosovej siete na pripojenie prístupovej siete, chrbticovej prenosovej siete a ostatných sieťových prvkov. Výsledkom tohto kroku v modeli sú investičné náklady na sieť teoretického operátora zodpovedajúce predpokladanej veľkosti trhu a trhového podielu teoretického operátora. V ďalšom kroku boli tieto náklady anualizované a tiež boli aplikované prevádzkové náklady. Ako referenčné hodnoty konverzných faktorov pre jednotlivé technológie boli použité priemerné hodnoty vstupov od operátorov a to len v tých prípadoch, v ktorých bolo možné so sieťovou migráciou z 2G na 3G a z 3G na 4G počítať vzhľadom na pridelené spektrum frekvencií a historické pôsobenie operátorov na trhu. Priemerné hodnoty vypočítaných konverzných faktorov uvedené vo  výpočtovom hárku   
„2. Dopyt“ v časti „2.7 Konverzné faktory dátových služieb na hlasové služby“ pre konverziu minúty volania na SMS predstavujú na základe poskytnutých vstupov od operátorov hodnotu 0,026 minúty volania na jednu SMS. Konverzné faktory na základe poskytnutých vstupov od operátorov pre dáta podľa použitej technológie predstavujú pre GSM technológiu hodnotu 6,827, pre UMTS technológiu hodnotu 2,260 a pre LTE technológiu hodnotu 2,535.

Úrad potvrdzuje, že pri konečnom výpočte ceny terminácie v mobilnej sieti vo  výpočtovom hárku „A Výber“ bola použitá možnosť sieťovej migrácie z 3G na 4G, naopak, migrácia z  2G na 3G v modeli použitá nebola. Úrad počítal so všeobecným predpokladom, že väčšina na trhu dostupných koncových zariadení už obsahuje technickú podporu pre sieť tretej generácie a migrácia z 2G na 3G tak nie je potrebná.

V poslednom kroku model vypočítal výsledné jednotkové náklady na jednotku prevádzky.

Model BU LRIC pure modeluje náklady na minútu telefónnej prevádzky na základe vstupných údajov získaných z dátového zberu údajov od významných podnikov. Významný podnik eviduje náklady a údaje potrebné pre výpočet ceny a to:

**0. Hlavné vstupy**

Dáta Hlavných vstupov v modeli obsahujú údaje od všetkých štyroch významných podnikov a sú predmetom obchodného tajomstva. Z uvedeného dôvodu ich úrad po zbere a spracovaní vkladá do modelu.

**0.1 Dopyt**

Dopyt vychádza z aktuálneho objemu poskytovaných služieb mobilnej komunikácie všetkých štyroch významných podnikov a budúceho predpokladaného vývoja dopytu po službách mobilnej komunikácie.

A) Údaje o užívateľoch

Údaje o užívateľoch podľa jednotlivých kategórií. Pod pojmom užívateľ sa rozumie taký užívateľ, ktorý SIM kartu aktívne využil (platenou službou) aspoň raz v priebehu 90 po sebe nasledujúcich dní.

B) Hlasová prevádzka

Údaje o počte účtovaných minút za jednotlivé služby (t. j. odchádzajúce   
a prichádzajúce volania).

C) Prevádzka SMS a MMS

Údaje o počte úspešných SMS a MMS správ, t. j., ktoré končia spoplatnením.

D) Mobilný dátový prenos

Údaje o množstve prenesených mobilných dát.

**0.2 Štatistiky hovorov**

Údaje potrebné pre stanovenie priemernej doby trvania hovoru (pod pojmom hovor sa rozumie služba, ktorá je spoplatnená), priemerná čakacia doba do nadviazania hovoru (pre stanovenie celkovej doby zaťaženia siete) a drop rate (percento neprijatých hovorov z pokusov o nadviazanie hovoru, pre zohľadnenie i tých hovorov, ktoré zaťažujú sieť, i keď nie sú fakturované) podľa kategorizácie služieb definovaných v časti 0.1 Dopyt.

**0.3 Hlavná prevádzková hodina (Busy hour)**

Údaje pre stanovenie prevádzky v najzaťaženejšej hodine roku a následne percentuálneho podielu prevádzky v hlavnej prevádzkovej hodine (ďalej len „HPH“) na celkovej ročnej prevádzke.

**0.4 Základné technické kritériá**

Údaje pre stanovenie základných technických kritérií pre dimenzovanie rozličných častí siete (oddelene pre 2G, 3G a 4G v prípade odlišných dát) vrátane stanovenia rezervy pre rozvoj, plánovanie na základe predpokladanej blokovacej pravdepodobnosti a stanovenie konverzných parametrov pre prepočet minút hovoru na zaťaženie v HPH.

**0.5 Spektrum**

Údaje pre stanovenie dostupných spektrálnych kapacít, na základe ktorých sa bude dimenzovať sieť oddelene pre technológiu GSM, pre technológiu UMTS a pre technológiu LTE.

**0.6 Územné pokrytie**

Údaje pre stanovenie pokrytia územia Slovenskej republiky technológiami GSM, UMTS a LTE oddelene podľa jednotlivých geotypov (Aglomerácie, Mestá, Vidiek).

**0.7 Rozloženie prevádzky**

Údaje pre stanovenie podielu jednotlivých geotypov na celkovej prevádzke 2G sietí v krajine, stanovenie podielu jednotlivých geotypov na celkovej prevádzke 3G sietí v krajine a stanovenie podielu jednotlivých geotypov na celkovej prevádzke 4G sietí v krajine.

**0.8 Štatistiky miest lokácií**

Údaje o počte a charakteristike lokácií základňových staníc.

**0.9 Maximálne spojovacie kapacity (Max Switching Capacity)**

Údaje o dimenzovacích parametroch použitých sieťových prvkov podľa skutočnej sieťovej topológie podnikov, ktoré sú limitujúcim faktorom vzhľadom na kapacitu použitých sieťových prvkov podľa kategórie ústrední a riadiacich blokov.

**0.10 Prenos**

Údaje o prenosovej sieti podnikov v prenosovej časti prístupovej siete (RAN)   
a backhaul (od základňových staníc po ústredne typu MGW (Media Gateway)) podľa geotypov.

**0.11 Súčasné jednotkové ceny**

Spektrálne náklady

Údaje pre výpočet variabilných spektrálnych nákladov, resp. príslušnej administratívnej úhrady podľa Všeobecného povolenia úradu č. 1/2014, čl. IV.

Z toho: výnosy operátora z poskytovania služby terminácie mobilných hlasových služieb, vrátane výnosov z národnej prevádzky a výnosov z prevádzky pri medzinárodných hovoroch smerovaných cez národný a medzinárodný bod prepojenia, avšak len pre krajiny z EHP.

Údaje o sieťových prvkoch

Údaje o jednotkovej cene sieťových prvkov pre výpočet priemernej ceny, životnosti, cenového trendu a doby obstarania sieťového prvku.

A) Časť Spojovanie a prístup (Switching and Access)

Údaje pre stanovenie súčasných jednotkových cien a ostatných nákladových parametrov nevyhnutných pre výpočet anualizácie nákladov.

B) Časť Prenos (prepojenie a prenos medzi zariadeniami)

Údaje pre stanovenie súčasných jednotkových cien a ostatných nákladových parametrov nevyhnutných pre výpočet anualizácie nákladov.

**0.12 Mark-up pre veľkoobchodné služby a sieťový OPEX**

Údaje pre stanovenie hodnôt mark-up, ktoré vstupujú do výpočtu ceny modelom   
BU LRIC pure. Ide o hodnoty prevádzkových sieťových nákladov podľa jednotlivých kategórií aktív (sieťové prvky RAN, sieťové prvky Backbone a prenosová sieť), nepriamych sieťových nákladov, veľkoobchodného billingu a mark-upu pre pracovný kapitál.

**0.13 Počet sieťových prvkov v prístupovej a chrbticovej sieti**

Údaje pre stanovenie skutočných počtov zariadení prístupovej (RAN) a chrbticovej siete podniku za účelom porovnania dimenzovaných hodnôt teoretického efektívneho podniku a skutočných hodnôt od podnikov.

**0.14 Počet prenosových sieťových prvkov**

Údaje pre stanovenie skutočných počtov zariadení prenosovej prístupovej   
a prenosovej chrbticovej siete podniku za účelom porovnania dimenzovaných hodnôt teoretického efektívneho podniku a skutočných hodnôt od podnikov.

**0.15 Počet a cena prenajatých zariadení**

Údaje pre stanovenie skutočných počtov prenajatých zariadení prenosovej prístupovej a prenosovej chrbticovej siete podniku za účelom porovnania dimenzovaných hodnôt teoretického efektívneho podniku a skutočných hodnôt od podnikov.

**0.16 Počet a cena prenajatých lokácií**

Údaje pre stanovenie skutočných počtov prenajatých (zdieľaných) lokácií podniku za účelom porovnania dimenzovaných hodnôt teoretického efektívneho podniku   
a skutočných hodnôt od podnikov.

**0.17 Inflácia OPEX**

Údaje pre stanovenie predikcie inflačného vývoja podľa Štatistického úradu Slovenskej republiky alebo Národnej banky Slovenska.

**2. Dopyt**

**2.2** až **2.4** Údaje pre stanovenie rozloženia prevádzky hlasových služieb, SMS   
a MMS služieb a prevádzky mobilných dátových služieb definovaných v časti   
0.1 Dopyt medzi technológie GSM, UMTS a LTE.

**2.5** Údaje pre stanovenie percenta spoplatnených SMS/MMS podľa jednotlivých kategórií.

**3. Smerovacie faktory**

Údaje pre stanovenie smerovacích faktorov podľa jednotlivých typov služieb   
a sieťových prvkov s prihliadnutím na signalizačnú prevádzku.

**4. Parametre dimenzovania siete**

**4.1** Hlavné kritériá

Validácia technických dimenzovacích vstupov pre technológiu 3G a 4G sietí.

**4.3** Pokrytie a definícia geotypov

Predmetom týchto údajov je definícia geotypov podľa údajov zo Štatistického úradu Slovenskej republiky.

**4.6** Mapovanie prevádzky na Core Nodes (chrbticovú sieť)

Údaje pre stanovenie Core Node uzlov siete teoretického efektívneho podniku a ich zaťaženia.

**4.8** Základňové stanice BTS/Node B zariadenia

Údaje pre stanovenie základných limitujúcich faktorov dimenzovania základňových staníc vrátane využitia antén (TRX) na BTS.

**4.9** Základňové stanice BTS/Node B/eNodeB sektorizácia

Údaje pre stanovenie pomeru základňových staníc s jedným, dvoma alebo troma a viac sektormi podľa typu základňovej stanice.

**4.10** Riadiace bloky rádiovej siete BSC/RNC zariadenia

Údaje pre stanovenie plánovacích období dimenzovania riadiacich blokov rádiovej siete.

**4.11** MSS zariadenia

Údaje pre stanovenie skutočných hodnôt, ktoré môžu byť limitujúcimi faktormi pri dimenzovaní ústrední MSS.

**4.12** PGW a SGW zariadenia

Údaje pre stanovenie skutočných hodnôt, ktoré môžu byť limitujúcimi faktormi pri dimenzovaní ústrední SGW a PGW.

**4.13** Ostatné zariadenia chrbticovej siete (core platforms)

Údaje pre stanovenie limitujúcich faktorov, na základe ktorých dochádza k dimenzovaniu ostatných sieťových prvkov chrbticovej siete.

**4.14** Mapovanie Core platforiem na Core Node uzly

Údaje pre mapovanie chrbticových sieťových prvkov na jednotlivé Core Node uzly.

**4.16.1** IP zariadenia

Údaje pre stanovenie dimenzačných princípov pre zariadenia - IP switche, IP routery týkajúce sa maximálneho počtu kariet na zariadenie.

**4.16.2** Prenajaté prenosové zariadenie

Údaje pre stanovenie celkového počtu km prenajatých káblových spojov   
a percenta prenajatých spojov na celkových spojoch v danej časti prenosovej siete.

**4.16.3** Priemerné mikrovlnné skoky a káblová vzdialenosť

Údaje pre stanovenie dimenzovacích pravidiel prenosovej siete, stanovenie káblových vzdialeností, resp. počtu mikrovlnných skokov medzi jednotlivými sieťovými prvkami.

**4.16.4** Prenos podľa média

Údaje o rozdelení prenosovej siete v prístupovej, backhaul aj chrbticovej časti podľa média (mikrovlnné spoje, káblové spoje - optické prepojenie, prenajatá kapacita alebo kolokácia s inými sieťovými prvkami „hierarchicky vyššej úrovne“).

**5. Investície a OPEX**

**5.1** Jednotkové aktuálne ceny pre prístupové (RAN) a prepojovacie sieťové prvky

Údaje pre stanovenie celkových obstarávacích cien definovaných sieťových prvkov vrátane iných investičných nákladov, ak to podniky sledujú oddelene.

**5.2** Jednotkové aktuálne ceny pre vlastnené prenosové sieťové prvky

Údaje pre stanovenie celkových obstarávacích cien definovaných sieťových prvkov na základe pripočítania dodatočných investičných výdavkov   
k obstarávacím cenám sieťových prvkov.

**5.3** Jednotkové aktuálne ceny za prenajatú infraštruktúru vrátane iných investičných nákladov, ak to podniky sledujú oddelene

Údaje pre stanovenie ročných nákladov na prenajatú infraštruktúru.

Vstupné dáta v časti 0. Hlavné vstupy, v časti 2. Dopyt a v časti 5. Investície a OPEX je možné za účelom spresnenia aktualizovať ročne. Všetky ostatné vstupné dáta sú jednorázové, slúžia na modelovanie siete teoretického efektívneho operátora, pretože topológia siete teoretického efektívneho operátora sa v strednodobom časovom horizonte nemení.

Úrad podľa § 23 zákona o elektronických komunikáciách, s cieľom podporovať investície podniku vrátane investícií do sietí novej generácie, prihliadal na mieru investovania významným podnikom s uznaním primeranej návratnosti vloženého kapitálu a s tým spojených rizík špecifických pre konkrétny nový investičný sieťový projekt.

**Výpočet priemernej miery návratnosti vloženého kapitálu**

Primeraná miera návratnosti vloženého kapitálu sa stanoví metódou váženého priemeru nákladu na kapitál (WACC) podľa nasledujúceho vzorca:

\* \* ,

kde:

- náklady na vlastný kapitál,

- sadzba dane z príjmov právnických osôb,

- náklady na cudzí kapitál,

- cudzí kapitál,

- vlastný kapitál,

- podiel vlastného kapitálu na celkovom kapitáli,

- podiel cudzieho kapitálu na celkovom kapitáli.

Pri výpočte WACC sa vychádza z:

1. Výpočtu nákladov na vlastný kapitál pomocou modelu oceňovania kapitálových aktív:

kde:

- výnosnosť bezrizikovej investície,

- beta koeficient (ukazovateľ systematického rizika),

- výnosnosť trhu,

- prirážka za veľkosť podniku publikovaná ročne v štúdii Duff & Phelps: Valuation Handbook.

Výnosnosť bezrizikovej investície sa rovná výnosu desaťročných slovenských štátnych dlhopisov ako aritmetický priemer výnosu týchto dlhopisov z ročného priemeru hodnôt v danom roku.

Rozdiel medzi výnosnosťou trhu (návratnosťou trhového portfólia) a výnosnosťou bezrizikovej investície tvorí rizikovú prirážku trhu.

Pri stanovení rizikovej prirážky trhu sa vychádza z historického vývoja akciového trhu podľa štúdie Duff & Phelps: Valuation Handbook a použije sa hodnota rizikovej prirážky benchmarková sadzba 5 %.

Koeficient beta (ukazovateľ systematického rizika) vyjadruje vzťah medzi výnosmi finančného trhu a očakávanými výnosmi daného portfólia akcií. Koeficient beta sa určí na základe analýzy akciových trhov porovnateľných podnikov v krajinách EÚ. V súlade s odporúčanou a bežne používanou metodikou pre výpočet WACC a v súlade s odporúčaním odborných poradcov PricewaterhouseCoopers Slovensko, s. r. o. (ďalej len „PwC“) je desať a viac podnikov dostatočne reprezentatívny počet. Kritériom pri výbere podniku je efektívne poskytovanie služieb vo verejnej elektronickej komunikačnej sieti. Skupina porovnateľných podnikov pozostáva najmenej z desiatich podnikov, ktoré pôsobia na trhoch krajín EÚ. Kritériom pri výbere podniku je efektívne poskytovanie služieb vo verejnej elektronickej komunikačnej sieti. Pre každý podnik sa vykoná analýza mesačných zmien na akciovom trhu za posledných päť rokov a analýza zmien trhových indexov. Následne sa vykoná regresná analýza pohybu cien na akciovom trhu a trhového indexu. Hodnota koeficientu beta sa upravuje k hodnote 1 vzhľadom na to, že podniky sú postupom času na trhu čoraz etablovanejšie a odolnejšie voči zmenám. Takto vypočítaný koeficient beta vyjadruje kapitálovú štruktúru daného podniku. Pre dokončenie výpočtu koeficientu beta musia byť jednotlivé koeficienty porovnateľných podnikov očistené od zadlženia, ktoré sa uskutoční použitím vzorca Miller:

kde:

- miera zadlženia vybraných podnikov.

Posledným úkonom je opätovné zadlženie mediánu všetkých vypočítaných koeficientov beta mierou zadlženia rovnajúcou sa cieľovej kapitálovej štruktúre významného podniku alebo odvetvia elektronických komunikácií pomocou vzorca:

Pri výpočte sa používa prirážka za veľkosť podnikov, ktorá je závislá od veľkosti podniku (hodnoty vlastného imania) a zohľadňuje rozdielnu návratnosť akcií malých   
a veľkých podnikov z dlhodobého hľadiska, podľa štúdie Duff & Phelps: Valuation Handbook a je odvodená od trhovej kapitalizácie spoločností kótovaných na americkej burze.

2. Výpočtu nákladov na cudzí kapitál podľa vzorca:

kde:

- výnosnosť bezrizikovej investície,

- marža nad rámec výnosu bezrizikovej investície.

Marža nad rámec výnosu bezrizikovej investície sa vypočíta ako rozdiel aritmetických priemerov výnosov desaťročných euro-dlhopisov priemyselných výrobcov   
(s príslušným ratingom) a desaťročných vládnych dlhopisov EÚ vypočítaných ako aritmetický priemer hodnôt v danom roku. Marža nad rámec výnosu vládnych dlhopisov EÚ je pripočítaná k výnosu bezrizikovej investície slovenských štátnych dlhopisov, čím sa vypočíta cena cudzieho kapitálu na slovenskom trhu.

3. Cieľovej kapitálovej štruktúry, ktorá je vyjadrená vzorcom:

kde:

- cudzí kapitál,

- vlastný kapitál.

Cieľová kapitálová štruktúra sa odvodí z analýzy skupiny porovnateľných podnikov pôsobiacich na európskom telekomunikačnom trhu, ktorá sa rovná hodnote mediánu ich kapitálovej štruktúry.

4. Výšky sadzby dane z príjmov právnických osôb (t):

Výška sadzby dane z príjmov právnických osôb sa stanoví podľa aktuálnej sadzby dane v príslušnom kalendárnom roku.

Významný podnik je povinný na vyžiadanie predložiť úradu vyplnené tabuľky vstupných údajov pre výpočet ceny a podklady pre výpočet WACC spolu s výpočtom. Na základe poskytnutých vstupov zo strany podnikov úrad vypočítal hodnotu WACC na úrovni 5,76 %, pričom beta koeficient bol určený na základe analýzy akciových trhov porovnateľných podnikov v jedenástich krajinách EÚ (Telecom Italia SpA, Koninklijke (Royal) KPN NV, PHAROL SGPS SA (pôvodne Portugal Telecom SGPS SA), Deutsche Telecom, TDC A/S, Orange SA (pôvodne FRANCE Telecom SA), Telekom Austria AG, Proximus SADP (pôvodne Belgacom NV, resp. SA), Telefonica S.A., Telenet Group Holding NV a Orange Polska SA (pôvodne Telekomunikacja Polska SA).

Úradom vyžiadané vstupné dáta do modelu týkajúce sa topológie sietí, sieťových prvkoch zaradených do jednotlivých častí siete a údaje pre dimenzovanie sieťových prvkov podľa vyjadrenia operátorov spĺňajú všetky náležitosti obchodného tajomstva podľa § 17 zákona č. 513/1991 Zb. Obchodného zákonníka, t. j.: *„Obchodné tajomstvo tvoria všetky skutočnosti obchodnej, výrobnej alebo technickej povahy súvisiace s podnikom, ktoré majú skutočnú alebo aspoň potenciálnu materiálnu alebo nemateriálnu hodnotu, nie sú v príslušných obchodných kruhoch bežne dostupné, majú byť podľa vôle podnikateľa utajené a podnikateľ zodpovedajúcim spôsobom ich utajenie zabezpečuje.“*

Vzhľadom k tomu, že model pre stanovenie prírastkových nákladov za službu ukončenia volaní v mobilných telefónnych sieťach transformuje vstupy od významných podnikov na efektívne vstupy na základe vložených údajov vychádzajúcich z optimálnej štruktúry siete, úrad sa rozhodol uskutočniť vlastný výpočet ceny a následne regulovať cenu určením maximálnej ceny podľa § 12 ods. 3 písm. a) zákona o elektronických komunikáciách v rozhodnutí o regulácii cien.

Pri výpočte ceny ukončenia volania v individuálnej mobilnej sieti efektívneho operátora úrad uskutočnil nasledovné úpravy vstupných údajov:

V časti **0.6** Územné pokrytie v položke priemerný polomer bunky na pokrytie (v km), úrad upravil poskytnuté vstupy na hodnoty bežné pre geografickú oblasť územia s rešpektom topológie Slovenskej republiky. Pôvodné vstupy nezohľadňovali topológiu územia Slovenskej republiky a siete 4G a generovali neúmerne vysoké sieťové náklady na 4G technológiu.

V časti **4.** Parametre dimenzovania siete v tabuľkách:

**4.1** Max. number of channels per carrier úrad na základe odporúčania odborného poradcu použil hodnotu benchmarkingu bežnú v oblasti telekomunikácií.

**4.6** Rozdelenie prevádzky v Core Nodes, úrad ponechal pôvodné vstupy poskytnuté operátormi v procese kalibrácie modelu, a to z dôvodu neopodstatnených zmien v dátach poskytnutých operátormi pre konečný výpočet ceny terminácie. Podklady poskytnuté operátormi pre konečný výpočet ceny mali za následok nelogické smerovanie prevádzky a následné dimenzovanie siete a neodôvodnené a neefektívne navýšenie nákladov.  Jednotlivé Core Node uzly boli zadefinované priamo v modeli a to pre vybrané mestá, respektíve mestské časti tak, aby bol zohľadnený geotyp Slovenskej republiky. Stanovenie Core Node uzlov použitých v modeli bolo predmetom konzultácií a obojstrannej dohody medzi úradom a operátormi. Dokument „Metodika k zberu vstupných dát pre model BU LRIC pure“ k tomuto vstupu uvádza: *„Predmetom tohto vstupu je stanovenie Core Nodes (ďalej CN), t. j. uzlov siete teoretického efektívneho operátora  tak, aby čo najlepšie zohľadňovali siete súčasných operátorov. Mobilná prevádzka v jednotlivých geotypoch je následne rozdelená do jednotlivých CN uzlov tak, aby bolo možné stanoviť kapacitné požiadavky a zaťaženie jednotlivých CN uzlov.“* Mapovanie prevádzky na CN uzly prebieha spôsobom, že operátori dodajú reálnu štruktúru rozloženia CN uzlov v Slovenskej republike (názvy lokácií) a následne doplnia percento, v ktorom je daný geotyp obsluhovaný určitým CN uzlom. *„Mapovanie Core platforiem na Core uzly v tabuľke 4.14 musí nadväzovať na mapovanie prevádzky na Core uzly v tabuľke 4.6 tak, aby správne prebiehalo smerovanie prevádzky a následne dimenzovanie siete.“* Keďže dodané vstupy rozdelenia prevádzky v CN nebolo možné namapovať na jednotlivé Core platformy, úrad pristúpil k využitiu vstupov dodaných operátormi v procese kalibrácie modelu.

Podklady poskytnuté v procese kalibrácie mali na základe požiadavky úradu spĺňať reálne kritériá smerovania a dimenzovania siete jednotlivých operátorov, čo je skutočnosť, ktorú viacerí operátori potvrdili tým, že v procese zberu dát určeného pre konečný výpočet ceny terminácie poskytli tie isté vstupy, ako v procese kalibrácie modelu. Úrad preto považuje využitie vstupov pre rozdelenie prevádzky v Core Nodes poskytnutých operátormi pre účel  kalibrácie modelu za správne rozhodnutie.

**Priebeh správneho konania**

Na základe rozhodnutia č.: OER/2013/1469 dňa 29. 07. 2013 a č.: 308/PÚ/2013 dňa 05. 11. 2013 úrad v roku 2015 pristúpil k opakovanému výpočtu ceny ukončenia volania v individuálnej mobilnej sieti.

Úrad listami č.: OER/2015/1986-1988 dňa 04. 06. 2015 požiadal spoločnosti O2, ST a Orange o predloženie vstupných údajov na výpočet ceny za službu ukončenia volania v individuálnych mobilných telefónnych sieťach. Spoločnosť ST požiadala úrad listom č.: 28814/2015 dňa 03. 06. 2015 o potvrdenie zoznamu telekomunikačných podnikov a zdroja pre účely výpočtu WACC za rok 2014.

Úrad zaslal spoločnosti ST list č.: OER/2015/2013 dňa 08. 06. 2015, v ktorom posúdil žiadosť o potvrdenie zoznamu telekomunikačných podnikov, vstupov   
a zdrojov pre účely výpočtu WACC za rok 2014. Spoločnosť O2 listom   
č.: OER/2015/2076 dňa 09. 06. 2015 požiadala úrad o nápravu a objasnenie nezrovnalostí a predĺženie lehoty na vyjadrenie. Úrad zaslal listom   
č.: OER/2015/2083 dňa 15. 06. 2015 spoločnosti O2 odpoveď na vyjasnenie nezrovnalostí súvisiacich s predložením podkladov pre výpočet ceny ukončenia volania v individuálnej mobilnej sieti a zároveň jej predĺžil lehotu na vyjadrenie do   
31. 07. 2015.

Spoločnosť ST požiadala úrad e-mailom č.: OER/2015/2169 dňa 15. 06. 2015 o vyjadrenie k prepočtu WACC. Spoločnosť O2 požiadala listom č.: OER/2015/2211 dňa 16. 06. 2015 o vyjadrenie k metodike. Spoločnosť ST požiadala listom   
č.: 33084/2015 dňa 26. 06. 2015, zaevidovaným úradom pod č.: OER/2015/2152 a  
č.: OER/2015/2144, o predĺženie lehoty na predloženie údajov. Úrad zaslal spoločnosti ST list č.: OER/2015/2168 dňa 01. 07. 2015, v ktorom odsúhlasil predĺženie lehoty na dodanie údajov do 28. 07. 2015.

Spoločnosť ST požiadala úrad e-mailom č.: OER/2015/2215 dňa 16. 07. 2015 o objasnenie údajov. Spoločnosť ST e-mailom č.:  OER/2016/2207 dňa 16. 07. 2015 spresnila hodnotu základného imania.

Spoločnosť ST listom č.: 37657/2015 dňa 28. 07. 2015, zaevidovaným úradom pod   
č.: OER/2015/2252, predložila vstupné údaje. Spoločnosť O2 listom   
č.: OER/2015/2265 dňa 31. 07. 2015 predložila požadované údaje. Spoločnosť Orange listom č.: OER/2015/2267 dňa 31. 07. 2015 požiadala o predĺženie lehoty na predloženie údajov na výpočet ceny za službu ukončenia volania v mobilnej sieti. Úrad listom č.: OER/2015/2270 dňa 04. 08. 2015 predĺžil lehotu spoločnosti Orange na predloženie údajov do 20. 8. 2015. Spoločnosť Orange listom č.: OER/2015/2311 dňa 20. 08. 2015 predložila údaje na výpočet ceny za ukončenie volania   
v jednotlivých mobilných verejných telefónnych sieťach.

Údaje získané zberom dát však neumožnili vypočítať cenu pomocou modelu   
BU LRIC pure z dôvodu absencie technológie LTE. Úrad následne požiadal poradenskú spoločnosť PwC o aktualizáciu metodiky a modelu BU LRIC pure, ktorý by zahŕňal aj technológiu LTE. Následne úrad zaslal listom č.: OER/2016/317 spoločnosti ST, listom č.: OER/2016/318 spoločnosti Orange, listom   
č.: OER/2016/319 spoločnosti O2 a listom č.: OER/2016/320 spoločnosti SWAN dňa 06. 04. 2016 pozvánku na pracovné stretnutie týkajúce sa aktualizácie modelu BU LRIC pure pre výpočet cien ukončovania volania v individuálnej mobilnej sieti   
z dôvodu zahrnutia LTE technológie.

Na základe stretnutia a odprezentovaných zmien v metodike modelu a jeho nastavení spoločnosť SWAN zaslala svoje pripomienky e-mailom č.: OER/2016/437 dňa 25. 04. 2016. Spoločnosť O2 zaslala svoje pripomienky e-mailom   
č.: OER/2016/436 dňa 25. 04. 2016. Spoločnosť Orange zaslala svoje pripomienky  
e-mailom č.: OER/2016/435 dňa 25. 04. 2016. Spoločnosť ST zaslala svoje pripomienky listom č.: 19882/2016 dňa 21. 04. 2016, zaevidovaným úradom pod   
č.: OER/2016/440. Spoločnosť Orange doplnila svoje pripomienky e-mailom   
č.: OER/2016/513 dňa 11. 05. 2016.

Dňa 19. 05. 2016 sa uskutočnilo ďalšie pracovné stretnutie týkajúce sa aktualizácie vstupov do modelu BU LRIC pure na výpočet ukončenia volania v individuálnej mobilnej sieti.

Spoločnosť Orange oznámila úradu e-mailom č.: OER/2016/521 dňa 23. 05. 2016, že nemá k prezentácii žiadne pripomienky.

Dňa 31. 05. 2016 úrad prevzal od spoločnosti PwC správu: *„Aktualizácia vzostupného modelu BU LRIC pure z dôvodu zmien na telekomunikačnom trhu (používanie technológie LTE (Long Term Evolution)).“* Následne z dôvodu kalibrácie modelu úrad požiadal e-mailom č.: OER/2016/1645 dňa 03. 06. 2016 spoločnosti ST, Orange, SWAN a O2 o doplnenie požadovaných vstupov do modelu.

Spoločnosť ST požiadala listom č.: 28092/2016 dňa 06. 06. 2016, zaevidovaným úradom pod č.: OER/2016/1646, o potvrdenie zoznamu telekomunikačných podnikov a zdroja pre účely WACC na základe dát za rok 2015. Úrad zaslal spoločnosti ST odpoveď listom č.: OER/2016/1648 dňa 08. 06. 2016. Spoločnosť ST predložila listom č.: 33027/2016 dňa 30. 06. 2016, zaevidovaným úradom pod   
č.: OER/2016/1799, vstupné údaje na kalibráciu modelu pre výpočet ceny za službu ukončenia volania v jednotlivých verejných mobilných telefónnych sieťach.

Spoločnosť ST na žiadosť úradu zaslala e-mailom č.: OER/2016/1821 dňa   
06. 07. 2016 podklady pre výpočet WACC. Spoločnosť O2 zaslala úradu list   
č.: OER/2016/1822 dňa 28. 06. 2016, v ktorom zaslala požadované údaje. Spoločnosť O2 zaslala e-mailom č.: OER/2016/1823 dňa 06. 07. 2016 odpoveď týkajúcu sa vlastného imania spoločnosti O2. Spoločnosť SWAN zaslala úradu   
e-mailom č.: OER/2016/1824 dňa 06. 07. 2016 požadované vstupy do kalibračného modelu. Spoločnosť Orange zaslala úradu e-mailom č.: OER/2016/1825 dňa   
06. 07. 2016 požadované vstupy do kalibračného modelu.

Úrad požiadal spoločnosti O2, Orange, ST a SWAN listami č.: OER/2016/1972-1975 o doplnenie vstupných údajov na výpočet ceny za služby veľkoobchodného ukončenia volania v individuálnych verejných mobilných sieťach.

Úrad požiadal spoločnosť SWAN, spoločnosť ST, spoločnosť Orange a spoločnosť O2 prostredníctvom e-mailov č.: OER/2016/1981-1983 dňa 28. 09. 2016 o doplnenie údajov v súvislosti s prebiehajúcim kolom analýzy na relevantnom trhu č. 2.  
Úrad e-mailom dňa 29. 09. 2016 odsúhlasil predĺženie lehoty pre poskytnutie údajov pre spoločnosť Orange do 19. 10. 2016. Spoločnosť Orange zaslala požadované údaje prostredníctvom e-mailu č.: OER/2016/2012 dňa 14. 10. 2016. Spoločnosť O2 zaslala požadované údaje e-mailom č.: OER/2016/2013 dňa 14. 10. 2016.  
Spoločnosť SWAN zaslala požadované údaje e-mailom č.: OER/2016/2011 dňa   
14. 10. 2016. Spoločnosť ST zaslala požadované údaje listom č.: 51800/2016 dňa 12. 10. 2016, zaevidovaným úradom pod č.: OER/2016/2009.

Úrad listami č.: 37/OER/2016/2024-2027 požiadal spoločnosti O2, SWAN, ST a Orange o vyjadrenie k zmeneným vstupným údajom určeným na výpočet ceny za službu ukončenia volania v jednotlivých individuálnych mobilných sieťach. Spoločnosť Orange zaslala listom č.: OER/2016/2030 dňa 15. 11. 2016 vyjadrenie k zmeneným vstupným údajom. Oznámenie o zaslaní vyjadrenia a poskytnutí hesla zaslala spoločnosť Orange e-mailom č.: OER/2016/3175 dňa 09. 12. 2016. Spoločnosť SWAN zaslala svoje vyjadrenie e-mailom č.: OER/2016/3176 dňa   
09. 12. 2016. Spoločnosť O2 zaslala svoje vyjadrenie e-mailom č.: OER/2016/3177 dňa 09. 12. 2015. Spoločnosť ST doplnila svoje vyjadrenie e-mailom   
č.: OER/2016/3178 dňa 09. 12. 2016. Úrad vyzval listom č.: 37/OER/2016/3213 dňa 22. 12. 2016 Protimonopolný úrad na vyjadrenie sa k návrhu rozhodnutia. Protimonopolný úrad zaslal svoje vyjadrenie listom č.: 336/2017/OZDPaVD/183/2017 dňa 16. 01. 2017. Spoločnosť ST zaslala svoje pripomienky listom č.: 1886/2017 dňa 20. 01. 2017. Spoločnosť SWAN zaslala svoje pripomienky listom č.: OER/2017/85 dňa 24. 01. 2017. Spoločnosť Orange zaslala svoje pripomienky listom   
č.: OER/2017/84 dňa 23.01.2017.

Úrad dňa 27.03.2017 po obdržaní námietok vykonal späťvzatie svojho návrhu rozhodnutia. Nový návrh rozhodnutia zverejnil na svojom webovom sídle dňa   
31. 05. 2017. Úrad obdržal pripomienky k návrhu rozhodnutia od spoločnosti ST listom č.: 30075/2017 dňa 30.06.2017, úradom zaevidovaným pod   
č.: OER/2017/1538. Spoločnosť Orange zaslala pripomienky listom   
č.: OER/2017/1539 dňa 30.06.2017 a spoločnosť SWAN zaslala pripomienky listom č.: OER/2017/1535 dňa 29.06.2017.

Výstupom z modelu BU LRIC pure je cena za službu ukončenia volania v individuálnej mobilnej telefónnej sieti. Vypočítaná cena za službu ukončenia volania vychádza z topológie siete teoretického efektívneho operátora. Z toho vyplýva, že vypočítaná cena pre službu ukončenia volania je maximálnou a v prípade spoločnosti Orange, spoločnosti O2 a spoločnosti ST symetrickou cenou, ktorú je významný podnik oprávnený účtovať za službu ukončenia volania v individuálnej mobilnej telefónnej sieti.

Asymetrická cena vypočítaná postupom uvedeným na str. 3 a 4 tohto rozhodnutia pre spoločnosť SWAN je tiež maximálnou cenou a spoločnosť SWAN ako významný podnik je oprávnená túto cenu účtovať za službu ukončenia volania vo svojej mobilnej sieti.

Na základe týchto skutočností úrad rozhodol tak, ako je uvedené vo výrokovej časti tohto rozhodnutia.

**Poučenie:**

Proti tomuto rozhodnutiu možno podať rozklad do 15 dní odo dňa jeho doručenia na Úrad pre reguláciu elektronických komunikácií a poštových služieb, odbor ekonomickej regulácie, Továrenská 7, P.O.BOX 40, 828 55 Bratislava 24.

Toto rozhodnutie je preskúmateľné súdom po vyčerpaní riadnych opravných prostriedkov a nadobudnutí jeho právoplatnosti.

Mgr. Ing. Ivan Martyák

riaditeľ odboru

**Prílohy:**

Príloha č. 1: Model BU LRIC pure

Príloha č. 2: Metodika k modelu BU LRIC pure

Príloha č. 3: Metodika k zberu vstupných dát pre model BU LRIC pure

Príloha č. 4: Vstupné podklady pre výpočet ceny

Príloha č. 5: Podklady pre výpočet beta koeficientu

Príloha č. 6: Podklady pre výpočet WACC

1. NRO (Národný regulačný orgán) [↑](#footnote-ref-1)